
A digitális bizonyítékok jelentősége a büntetőeljárásban, különös tekintettel a kriptovalutával elkövetett bűncselekményekre

Pályaművem a digitális bizonyítékok büntetőeljárásban betöltött szerepét vizsgálja, kiemelt hangsúlyt fektetve a kriptovalutával elkövetett bűncselekményre. A kriptovaluták decentralizált, valamint anonim jellegük miatt jelentős nehézségeket okoznak a büntetőeljárásban.
Dolgozatomban először különböző jelentések mentén ismertetem, hogy növekvő tendencia figyelhető meg azon deliktumok körében, amelyeket kriptovalutákkal követnek el. Ezen logikai síkon tovább haladva éreztem annak jelentőségét, hogy a bizonyítás egyes aspektusait elemezzem ezen kérdéskörön belül.
Interdiszciplináris megközelítésben vizsgáltam a blokklánc összetételét, ebből kifolyólag a dolgozat újszerűsége abban rejlik mindamellett, hogy áttekintem a digitális bizonyítékok kezelésének kereteit, különös tekintettel elemzem a felügyeleti lánc felhasználását, mint bizonyítási eszközt, valamint ezen elektronikus adat feltárásnak, sérülékenységükből adódó nehézségeit.
Mindezek mellett ismertetem a lefoglalást, mint kényszerintézkedést, kiemelt figyelmet fordítva a Bitcoin kriptovalutára, hiszen a lefoglalás a bizonyítékok biztosításának primer módja, s a bizonyíték hiányában az elkövetők büntetőjogi felelőségre vonása nem lenne megvalósítható a büntetőeljárás során.
Ezt követően nemzetközi kitekintésben mutatom be az Amerikai Egyesült Államok szabályozását, s a gyakorlat főbb tanulságait, államspecifikusan.
Vajon képes a jogalkotás és a bűnüldözés lépést tartani a technológia robbanásszerű fejlődésével?
E kérdés fényében igyekeztem olyan javaslatokat megfogalmazni, amelyek az eljárás gyorsabb és hatékonyabb lefolytatását eredményeznék. 



